CELEX: 32012D0624
Language: ro
Date: 2012-10-04 00:00:00
Title: 2012/624/UE: Decizia de punere în aplicare a Consiliului din 4 octombrie 2012 de autorizare a Ungariei să aplice o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată

9.10.2012   
            
            
               RO
            
            
               Jurnalul Oficial al Uniunii Europene
            
            
               L 274/26
            
         DECIZIA DE PUNERE ÎN APLICARE A CONSILIULUI
   din 4 octombrie 2012
   de autorizare a Ungariei să aplice o măsură specială de derogare de la articolul 193 din Directiva 2006/112/CE privind sistemul comun al taxei pe valoarea adăugată
   (2012/624/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
   având în vedere propunerea Comisiei Europene,
   întrucât:
   
               (1)
            
            
               Prin scrisoarea înregistrată la Comisie la 3 februarie 2012, Ungaria a solicitat autorizația de a deroga, începând cu 1 iulie 2012 pentru o perioadă de doi ani, de la dispozițiile articolului 193 din Directiva 2006/112/CE referitor la persoana obligată la plata taxei pe valoarea adăugată (TVA) către autoritățile fiscale. În scrisoarea respectivă, Ungaria a menționat că nu va solicita reînnoirea autorizației în cauză.
            
         
               (2)
            
            
               În conformitate cu articolul 395 alineatul (2) al doilea paragraf din Directiva 2006/112/CE, Comisia a informat celelalte state membre, prin scrisoarea din 26 aprilie 2012, cu privire la solicitarea depusă de Ungaria și, prin scrisoarea din 2 mai 2012, Comisia a informat Ungaria că dispune de toate informațiile pe care le consideră necesare pentru evaluarea cererii. Comisia a prezentat propunerea sa de autorizare a derogării către Consiliu la 29 iunie 2012.
            
         
               (3)
            
            
               Persoana obligată la plata TVA este, în general, persoana impozabilă care livrează bunurile, în conformitate cu articolul 193 din Directiva 2006/112/CE. Scopul derogării solicitate de Ungaria este de a transfera respectiva obligație, pentru o perioadă limitată, persoanei impozabile căreia i se livrează anumite produse agricole neprelucrate din sectorul cerealelor și din cel al plantelor oleaginoase.
            
         
               (4)
            
            
               Ungaria a observat că, în sectoarele respective, o serie de comercianți comit diferite forme de evaziune fiscală, atât la nivel național, cât și în cadrul schimburilor comerciale intracomunitare, prin faptul că nu plătesc autorităților fiscale TVA-ul încasat pentru livrările făcute. Clienții acestora, în măsura în care sunt persoane impozabile cu drept de deplin deducere, continuă să aibă dreptul la deducerea TVA.
            
         
               (5)
            
            
               Desemnarea persoanei impozabile destinatare a bunurilor livrate ca fiind obligată la plata TVA-ului în locul furnizorului ar constitui o măsură temporară de urgență care ar elimina situațiile ce favorizează comiterea respectivei forme de evaziune fiscală. Pentru ca măsura să fie eficace, ar trebui să acopere recolta din 2012. Aplicarea măsurii ar trebui să înceteze după o perioadă de doi ani, care ar trebui să fie suficientă pentru Ungaria pentru a institui, în sectorul agricol, măsuri definitive și compatibile cu Directiva 2006/112/CE, de natură să prevină și să combată această formă de evaziune fiscală.
            
         
               (6)
            
            
               Pentru a preîntâmpina transferul evaziunii fiscale către etapa de prelucrare a produselor, către alte produse sau către alte sectoare, Ungaria trebuie să introducă măsuri adecvate de control și obligații de raportare corespunzătoare și să informeze Comisia în acest sens.
            
         
               (7)
            
            
               Pentru a se asigura faptul că măsura specială se aplică exclusiv anumitor produse agricole specifice și pentru a se garanta securitatea juridică a acesteia, bunurile care fac obiectul măsurii speciale trebuie determinate cu ajutorul nomenclaturii combinate prevăzute în Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (2).
            
         
               (8)
            
            
               Măsura specială este proporțională cu obiectivele urmărite, întrucât este limitată în timp și nu se intenționează aplicarea sa generală, ci doar unui număr de produse clar specificate care, în mod normal, nu sunt destinate, ca atare, consumului final și în legătură cu care evaziunea fiscală a cauzat pierderi considerabile de venituri din TVA.
            
         
               (9)
            
            
               Măsura specială nu va avea un impact negativ asupra resurselor proprii ale Uniunii provenite din TVA,
            
         ADOPTĂ PREZENTA DECIZIE:
   Articolul 1
   Prin derogare de la articolul 193 din Directiva 2006/112/CE, Ungaria este autorizată să desemneze în calitate de persoană obligată la plata TVA persoana impozabilă destinatară a livrării bunurilor menționate în continuare, astfel cum figurează în nomenclatura combinată stabilită prin Regulamentul (CEE) nr. 2658/87:
   
               Codul NC
            
            
               Produs
            
         
               1001
            
            
               Grâu și meslin
            
         
               1002
            
            
               Secară
            
         
               1003
            
            
               Orz
            
         
               1004
            
            
               Ovăz
            
         
               1005
            
            
               Porumb
            
         
               1008 60 00
            
            
               Triticale
            
         
               1201
            
            
               Boabe de soia, chiar sfărâmate
            
         
               1205
            
            
               Semințe de rapiță sau de rapiță sălbatică, chiar sfărâmate
            
         
               1206 00
            
            
               Semințe de floarea-soarelui, chiar sfărâmate
            
         Articolul 2
   Autorizația prevăzută la articolul 1 este condiționată de introducerea de către Ungaria a unor măsuri de control și a unor obligații de raportare adecvate și eficace cu privire la persoanele impozabile care livrează bunurile care fac obiectul prezentei decizii.
   Ungaria informează Comisia cu privire la introducerea măsurilor și obligațiilor menționate la primul paragraf.
   Articolul 3
   Prezenta decizie intră în vigoare la data notificării.
   Se aplică de la 1 iulie 2012 până la 30 iunie 2014.
   Articolul 4
   Prezenta decizie se adresează Ungariei.
   
      Adoptată la Luxemburg, 4 octombrie 2012.
      
         
            Pentru Consiliu
         
         
            Președintele
         
         S. CHARALAMBOUS
      
   
   
      (1)  JO L 347, 11.12.2006, p. 1.
   
      (2)  JO L 256, 7.9.1987, p. 1.